Hof beslis Gigaba se vrou onregmatig gearresteer | Netwerk24
Hof beslis Gigaba se vrou onregmatig gearresteer
Deur Brümilda Swartbooi 11 Februarie 2021 11:37
Regter Cassim Sardiwalla het beslis die besluit om 'n lasbrief uit te reik vir die inhegtenisname van Nomachule Mngoma was onregmatig.
Die uitspraak in Mngoma, vrou van oudminister Malusi Gigaba, se dringende aansoek wat sy by die hof gebring het om haar inhegtenisname by haar huis in Pretoria onregmatig te verklaar, is Donderdagoggend in die hooggeregshof in Pretoria gelewer.
Sardiwalla het in sy uitspraak gesê die besluit om vir 'n lasbrief aansoek te doen, asook die beslaglegging van Mngoma se kommunikasietoestelle, was ook onregmatig.
Mngoma het nie die uitspraak bygewoon nie.
Sarel van der Walt het voorheen berig die Valke is met 'n vorige verskyning in die hof daarvan beskuldig dat hulle buite perke opgetree het toe hulle Mngoma op 31 Julie in hegtenis geneem het.
Mngoma het voorheen aangevoer haar inhegtenisname is deel van 'n komplot om haar te intimideer en uiteindelik onwettige toegang te kry tot haar elektroniese toestelle om spesifieke inligting uit te wis.
Mngoma staan tereg op aanklagte van saakbeskadiging en crimen injuria. Sy is tans op borgtog van R5 000 uit nadat sy 'n nag in die polisieselle deurgebring het.
*Berig aangepas sedert dit die eerste keer gepubliseer is.
Nomachule (Norma) Mngoma, vrou van Malusi Gigaba, voormalige minister van finansies, met 'n vorige hofverskyning. Foto: Isabel Venter